b'\n_START_ARTICLE_\nAlgirdas Bru\xc5\xbeas\n_START_PARAGRAPH_\nAlgirdas Bru\xc5\xbeas (g. 1960 m. bir\xc5\xbeelio 11 d. Kaune) \xe2\x80\x93 Lietuvos kompozitorius, pedagogas.\n_START_SECTION_\nBiografija\n_START_PARAGRAPH_\nT\xc4\x97vas Stasys Bru\xc5\xbeas buvo savamokslis smuikininkas ir vargonininkas, motinos broliai Petras ir Me\xc4\x8dislovas Bagdonavi\xc4\x8diai \xe2\x80\x93 vargonininkai ir chorved\xc5\xbeiai, pusseser\xc4\x97 Zita Bru\xc5\xbeait\xc4\x97 taip pat tapo kompozitore. Mok\xc4\x97si Kauno J. Gruod\xc5\xbeio muzikos mokykloje, mokytojos L. Gold\xc5\xa1teinien\xc4\x97s fortepijono klas\xc4\x97je, v\xc4\x97liau \xe2\x80\x93 J. Gruod\xc5\xbeio auk\xc5\xa1tesniojoje muzikos mokykloje, kur kompozicijos mok\xc4\x97si pas kompozitori\xc5\xb3 A. Kubili\xc5\xabn\xc4\x85.  1984 m. baig\xc4\x97 Lietuvos valstybin\xc4\x99 konservatorij\xc4\x85, kompozicijos ir teorijos specialyb\xc4\x99. Nuo 1984 m. dirba \xc5\xa0iauli\xc5\xb3 konservatorijoje, teorini\xc5\xb3 disciplin\xc5\xb3 d\xc4\x97stytojas. Nuo 1990 m. muzikos mokyklos prie \xc5\xa0iauli\xc5\xb3 konservatorijos mokytojas, nuo 1992 m. 2-osios vaik\xc5\xb3 muzikos mokyklos mokytojas. Nuo 1990 m. Lietuvos kompozitori\xc5\xb3 s\xc4\x85jungos narys. 1986\xe2\x80\x931990 m. Lietuvos muzik\xc5\xb3 draugijos \xc5\xa0iauli\xc5\xb3 skyriaus pirmininkas.\n_START_SECTION_\nK\xc5\xabryba\n_START_PARAGRAPH_\nSuk\xc5\xabr\xc4\x97 apie \xc5\xa1imt\xc4\x85 \xc4\xafvairi\xc5\xb3 \xc5\xbeanr\xc5\xb3 ir tematikos k\xc5\xabrini\xc5\xb3. Ra\xc5\xa1o simfonin\xc4\x99 ir kamerin\xc4\x99 muzik\xc4\x85, operas, oratorijas, kantatas, mi\xc5\xa1ias, muzik\xc4\x85 vaikams. Jo k\xc5\xabriniai yra peln\xc4\x99 eil\xc4\x99 premij\xc5\xb3. J. Naujalio ir F. \xc5\xa0uberto premij\xc5\xb3 laureatas.  2004 m. suteiktas Met\xc5\xb3 kompozitoriaus vardas.'